PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/KV/1/1/270						Bratislava  	12.12.2002

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom z vlastného podnetu podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov vo veci dohody obmedzujúcej súťaž podľa § 3 zákona č. 188/1994 Z.z. o ochrane hospodárskej súťaže v znení neskorších predpisov pod názvom Zmluva o dodávke, odbere a využívaní spravodajských servisov Tlačovej agentúry Slovenskej republiky – Slovakia uzatvorenej dňa 10.11.2000 medzi podnikateľmi Tlačová agentúra Slovenskej republiky – Slovakia, so sídlom Pribinova 23, 819 28 Bratislava a Zoznam, s.r.o. so sídlom Karpatská 8, 811 05 Bratislava zo dňa 28.08.2000 takto

r o z h o d o l :

1. Podľa § 22 ods.1 písm.c) v spojení s § 44 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov je Zmluva o dodávke, odbere a využívaní spravodajských servisov Tlačovej agentúry Slovenskej republiky – Slovakia uzatvorená medzi podnikateľmi Tlačová agentúra Slovenskej republiky – Slovakia, so sídlom Pribinova 23, 819 28 Bratislava a Zoznam, s.r.o. so sídlom Karpatská 8, 811 05 Bratislava v ustanoveniach:

- Článok VII. Ostatné dojednania, bod 4. platný a účinný od 28.08.2000 do 18.12.2000 v znení: „Odberateľ sa zaväzuje, že na uvedených stránkach bude najneskôr od 15.09.2000 využívať TASR ako jediného výhradného dodávateľa  agentúrneho spravodajského servisu.“

- Článok VII. Ostatné dojednania, bod 5. platný a účinný od 28.08.2000 do 14.11.2000 v znení: „Dodávateľ sa zaväzuje, že neposkytne spravodajský servis tretím subjektom pre iné internetové vyhľadávacie centrály a nadväzné služby za rovnakých alebo lepších  podmienok, ako sú uvedené v odseku 1 článku VII. tejto zmluvy. Žiadnemu takémuto tretiemu subjektu neposkytne dodávateľ teraz, ani v budúcnosti časový posun pre publikovanie správy menej než 120 minút od jej vydania dodávateľom.“

- Článok VII. Ostatné dojednania, bod.5. v znení Dodatku č.1 k zmluve o dodávke, odbere a využívaní spravodajských servisov Tlačovej agentúry Slovenskej republiky – Slovakia, uzatvorenej pod r.č. 256/2000/Z platný a účinný od 15.11.2000 do 18.12.2000 v znení: „Dodávateľ sa zaväzuje, že počas doby platnosti neposkytne spravodajský servis tretím subjektom pre iné internetové centrály a nadväzné služby za rovnakých alebo lepších podmienok, ako sú uvedené v odseku 1 článku VII. tejto zmluvy.“

dohodou obmedzujúcou súťaž, ktorá je podľa § 3 ods.1 zákona č. 188/1994 Z.z. o ochrane hospodárskej súťaže v znení neskorších predpisov zakázaná. 

2. Na základe § 14 ods.1 zákona č. 188/1994 Z.z. o ochrane hospodárskej súťaže v znení neskorších predpisov za porušenie ustanovení § 3 ods.1 zákona č. 188/1994 Z.z. o ochrane hospodárskej súťaže v znení neskorších predpisov Protimonopolný úrad ukladá peňažnú pokutu:

a) podnikateľovi Tlačová agentúra Slovenskej republiky – Slovakia, so sídlom Pribinova 23, 819 28 Bratislava vo výške 20 000 Sk, slovom dvadsaťtisíc korún slovenských,

b) podnikateľovi Zoznam, s.r.o. so sídlom Karpatská 8, 811 05 Bratislava vo výške 20 000 Sk, slovom dvadsaťtisíc korún slovenských,

ktorú sú povinní uhradiť v lehote do 15 dní od právoplatnosti tohto rozhodnutia na účet Protimonopolného úradu Slovenskej republiky vedený v Národnej banke Slovenska pod číslom 3017-8624-002/0720, VS 200211270, KS 0558.

O d ô v o d n e n i e: 

	Dňom 13.06.2002 začal Protimonopolný úrad Slovenskej republiky (ďalej len úrad) z vlastného podnetu podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov konanie vo veci dohody obmedzujúcej súťaž uzatvorenej medzi podnikateľmi Tlačová agentúra Slovenskej republiky – Slovakia, so sídlom Pribinova 23, 819 28 Bratislava (ďalej len TASR) a Zoznam, s.r.o. so sídlom Karpatská 8, 811 05 Bratislava (ďalej len Zoznam, s.r.o.) dňa 28.08.2000 pod názvom „Zmluva o dodávke, odbere a využívaní spravodajských servisov Tlačovej agentúry Slovenskej republiky – Slovakia“ (ďalej len Zmluva).
	Podľa § 44 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len zákon č.136/2001 Z.z.) sa právne vzťahy vzniknuté pred dňom nadobudnutia účinnosti tohto zákona posudzujú podľa doterajších predpisov. Úrad preto uvedenú Zmluvu hmotnoprávne posudzoval podľa príslušných ustanovení zákona č. 188/1994 Z.z. o ochrane hospodárskej súťaže v znení neskorších predpisov (ďalej len zákon č.188/1994 Z.z.).
Nakoľko v priebehu konania došlo zákonom č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov s účinnosťou od 01.10.2002 k zmene a doplneniu zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov a táto nová právna úprava neobsahuje prechodné ustanovenia, vydáva úrad rozhodnutie v predmetnej veci podľa novelizovaného znenia zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov.

1. Účastníci konania

TASR

	TASR bola zriadená podľa zákona č. 81/1992 Zb. o Česko-slovenskej tlačovej kancelárii Slovenskej republiky ku dňu 01.04.1992 ako príspevková organizácia.
TASR bola zapísaná do obchodného registra dňa 01.04.1992. Do predmetu činnosti agentúry patrí predovšetkým slovné a obrazové spravodajstvo, vyhlásenia ústredných štátnych orgánov SR, informácie o stanoviskách, ústnych a písomných oznámeniach ústredných štátnych orgánov, zriaďovanie odbočiek, spravodajcov a spolupracovníkov v tuzemsku i zahraničí, podnikateľská činnosť v rámci svojej pôsobnosti, vydavateľská a nakladateľská činnosť.
Zoznam, s.r.o.

	Spoločnosť bola zapísaná do obchodného registra dňa 01.01.1998. Predmetom činnosti spoločnosti je predovšetkým poskytovanie informačných a reklamných služieb prostredníctvom výpočtovej techniky. Spoločnosť Zoznam, s.r.o. prevádzkuje spravodajský portál a prehľadávač s adresou www.zoznam.sk. Na tejto adrese uverejňuje aj informácie zo spravodajského servisu agentúry TASR.
	TASR a Zoznam, s.r.o. sú podnikateľmi podľa § 3 ods.2 zákona č.136/2001 Z.z.. V súlade s § 25 ods.3 citovaného zákona sú účastníkmi konania navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. 
	V predmetnom konaní sú účastníkmi konania agentúra TASR a spoločnosť Zoznam, s.r.o. ako podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť.

2. Relevantné trhy

	Relevantný trh je podľa § 7 ods.3 zákona č. 188/1994 Z.z. priestorový a časový súbeh ponuky a dopytu takých tovarov, ktoré sú na uspokojenie určitých potrieb užívateľov zhodné alebo vzájomne zastupiteľné.
	Spoločnosť Zoznam, s.r.o. vo svojom stanovisku zo dňa 02.08.2002 charakterizovala trh, na ktorom pôsobí ako trh internetových portálov poskytujúcich reklamný priestor a predávajúcich reklamu v SR (ďalej len trh internetových portálov). Pod internetovým portálom rozumieme typ stránky s adekvátnym obsahom umožňujúcim vyhľadávanie informácií napríklad podľa kľúčových slov. Okrem tejto činnosti internetové portály spravidla poskytujú na svojich stránkach aj aktuálne slovné a obrazové spravodajstvo a poskytujú priestor pre reklamu. 
Agentúra TASR pôsobí na trhu poskytovania spravodajského servisu subjektom pôsobiacim v oblasti printových médií, rozhlasu a televízie, ďalej orgánom štátnej správy, bankám a iným subjektom. Agentúra TASR vo svojom vyjadrení zo dňa 26.07.2002 charakterizovala trh týkajúci sa posudzovania predmetnej Zmluvy ešte užšie, a to ako  trh využívania spravodajských servisov na internete.

Na základe uvedených skutočností úrad ako tovarové relevantné trhy vymedzil:
- relevantný trh predaja spravodajských servisov pre internetové portály,
- relevantný trh internetových portálov poskytujúcich reklamný priestor a predávajúcich reklamu.

	Na základe údajov poskytnutých úradu konkurentami agentúry TASR (SITA, a.s., so sídlom Mýtna 15, Bratislava a Česká tlačová kancelária, so sídlom Opletalova 5, Praha, organizačná zložka so sídlom Pribinova 25, Bratislava) úrad konštatuje, že podiel agentúry TASR na relevantnom trhu poskytovania spravodajských servisov pre internetové portály bol v čase platnosti úradom posudzovaných ustanovení Zmluvy vyšší ako 50 %.
Spoločnosť Zoznam, s.r.o. sa nevedela vyjadriť k výške svojho podielu na tomto trhu ani k počtu svojich konkurentov na tomto trhu. Odporučila úradu výsledky auditu, ktorý v tejto oblasti vykonala agentúra Taylor Nelson Sofres SK, s.r.o., so sídlom Štefánikova 19, Bratislava (ďalej Taylor Nelson Sofres).
	Listom z dňa 26.08.2002 sa úrad obrátil na agentúru Taylor Nelson Sofres so žiadosťou o poskytnutie podkladov z uvedeného auditu a zároveň požiadal agentúru o vyjadrenie sa ku kritériám, podľa ktorých je možné posúdiť podiely jednotlivých subjektov na relevantnom trhu internetových portálov.
	Agentúra Taylor Nelson Sofres listom zo dňa 16.10.2002 predložila úradu výsledky monitoringu návštevnosti internetových stránok i-Audit, ktorý ako jediný svojho druhu v SR poskytuje súhrnný prehľad o celkovej návštevnosti cca 95 % internetu za obdobie od 01.08.2000 do 31.12.2000, za rok 2001 a čiastočne za rok 2002. Z množstva kritérií uvádza dve najvýznamnejšie a to Page view (navštívená strana) a unique IP address (unikátna adresa). Jednotlivé www stránky je podľa názoru agentúry potrebné hodnotiť len kombináciou týchto dvoch kritérií. Podiel z hľadiska poskytnutého reklamného priestoru a predaja reklamy nie je možné vyhodnotiť, nakoľko monitoring výdavkov na reklamy sa v rámci SR nerealizuje. Podľa podkladov agentúry Taylor Nelson Sofres sa auditu zúčastnilo 105 subjektov, pričom tento počet predstavuje cca 95 % internetu v SR. Podľa zistení úradu neexistuje žiaden iný zdroj, ktorý by mohol poskytnúť záväzné údaje o podieloch jednotlivých subjektov na uvedenom relevantnom trhu.
	Na základe údajov poskytnutých agentúrou Taylor Nelson Sofres úrad dospel k záveru, že priemerné hodnoty podielov spoločnosti Zoznam, s.r.o. na relevantnom trhu internetových portálov poskytujúcich reklamný priestor a predávajúcich reklamu posúdené podľa jednotlivých kritérií boli v čase platnosti a účinnosti predmetnej Zmluvy nasledovné:

						Page view		unique IP address
od 01.08.2000 do 31.12.2000		13,1 %		  6,8 %

	Z priestorového hľadiska boli relevantné trhy vymedzené územím SR, nakoľko zahŕňajú celú túto oblasť, ktorá má charakter homogénneho prostredia.

3. Dohoda obmedzujúca súťaž

	Pri posudzovaní Zmluvy úrad vychádzal z princípu, že obmedzením súťaže je každé obmedzenie voľnosti konania podnikateľa na relevantnom trhu, najmä vylučovanie existujúcich alebo možných aktivít, skutočné alebo možné zníženie rozsahu konkurenčnej aktivity alebo skresľovania konkurenčných podmienok. Dohodou podnikateľov na účely tohto zákona je každý ústny alebo písomný súhlasný prejav vôle vyvodený z ich konania.
Podľa § 3 zákona č. 188/1994 Z.z. sú dohody a zosúladené postupy podnikateľov, ktoré majú za cieľ alebo môžu mať za následok obmedzovanie súťaže sú zakázané, ak tento zákon neustanovuje inak. Podľa § 3 ods.2 citovaného zákona sú zakázanými najmä dohody obmedzujúce súťaž, ktoré obsahujú

a)	priame alebo nepriame určenie cien tovaru,
b)	záväzok obmedzenia alebo kontroly výroby, odbytu, technického rozvoja alebo investícií,
c)	rozdelenie trhu alebo zdrojov zásobovania,
d)	záväzok účastníkov uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži,
e)	podmienku, že uzatvorenie zmlúv bude viazané na prijatie dodatočných záväzkov, ktoré povahou, ani podľa obchodných zvyklostí s predmetom zmlúv nesúvisia.

Úrad posúdil jednotlivé ustanovenia Zmluvy a po ich analýze dospel k záveru, že nasledovné ustanovenia Zmluvy predstavujú obmedzenia súťaže.

	Predmetom Zmluvy je dodávka, odber a využívanie domáceho, zaharničného, ekonomického, športového a obrazového spravodajského servisu dodávateľa (agentúra TASR) pre potreby a ďalšie použitie a jeho aplikáciu prostredníctvom odberateľa (spoločnosť Zoznam, s.r.o.). 
- Článok VII. Ostatné dojednania, bod 4. v znení: „Odberateľ sa zaväzuje, že na uvedených stránkach bude najneskôr od 15.09.2000 využívať TASR ako jediného výhradného dodávateľa  agentúrneho spravodajského servisu.“
	Uvedené ustanovenie Zmluvy je obmedzujúce vo vzťahu k odberateľovi spravodajského servisu spoločnosti Zoznam, s.r.o., nakoľko stanovuje ako výlučného dodávateľa spravodajského servisu agentúru TASR. Spoločnosť Zoznam, s.r.o. nemôže v zmysle citovaného ustanovenia Zmluvy odoberať spravodajský servis od iných subjektov t.j. jej sloboda výberu dodávateľa spravodajského servisu je obmedzená.

- Článok VII. Ostatné dojednania, bod 5. v znení: „Dodávateľ sa zaväzuje, že neposkytne spravodajský servis tretím subjektom pre iné internetové vyhľadávacie centrály a nadväzné služby za rovnakých alebo lepších  podmienok, ako sú uvedené v odseku 1 článku VII. Tejto zmluvy. Žiadnemu takémuto tretiemu subjektu neposkytne dodávateľ teraz, ani v budúcnosti časový posun pre publikovanie správy menej než 120 minút od jej vydania dodávateľom.“
	Toto ustanovenie je obmedzujúce vo vzťahu k agentúre TASR, nakoľko určuje podmienky, za akých môže agentúra TASR dodávať spravodajský servis iným subjektom prevádzkujúcim internetové portály. Zároveň toto ustanovenie zvýhodňuje spoločnosť Zoznam, s.r.o., nakoľko jej zaručuje výhodnejšie postavenie vo vzťahu ku konkurenčným internetovým portálom, ktoré odoberajú spravodajský servis od agentúry TASR. Ďalšie zvýhodnenie spoločnosti Zoznam, s.r.o. predstavuje stanovenie minimálnej hranice časového posunu 120 minút, ktorý môže agentúra TASR poskytnúť tretím osobám, pričom časový posun zverejnenia správ spoločnosťou Zoznam, s.r.o. po ich vydaní agentúrou TASR bol v článku VII., časti 1., písm. b) Zmluvy stanovený na 60 minút.

- Článok VII. Ostatné dojednania, bod.5. v znení Dodatku č.1 k zmluve o dodávke, odbere a využívaní spravodajských servisov Tlačovej agentúry Slovenskej republiky – Slovakia, uzatvorenej pod r.č. 256/2000/Z dňa 15.11.2000: „Dodávateľ sa zaväzuje, že počas doby platnosti neposkytne spravodajský servis tretím subjektom pre iné internetové centrály a nadväzné služby za rovnakých alebo lepších podmienok, ako sú uvedené v odseku 1 článku VII. Tejto zmluvy.“  
	Dodatkom č.1 k posudzovanej Zmluve zo dňa 15.11.2000 bolo znenie článku VII., bod 5. upravené. Zo znenia bolo vypustené dojednanie o časovom posune v prospech spoločnosti Zoznam, s.r.o.. Úvodná veta citovaného ustanovenia sa nezmenila, preto aj v tomto znení predstavuje uvedené ustanovenie obmedzenie hospodárskej súťaže.
	Na základe analýzy obsahu posudzovanej Zmluvy úrad dospel k záveru, že Zmluva je v uvedených ustanoveniach dohodou obmedzujúcou súťaž, ktorá je v zmysle § 3 ods.1 zákona č. 188/1994 Z.z. zakázaná.
	Zmluva zároveň nie je dohodou obmedzujúcou súťaž v zmysle § 5 ods.1 zákona č.188/1994 Z.z., na ktorú sa nevzťahuje zákaz podľa § 3 citovaného zákona.
Úrad taktiež dospel k záveru, že obmedzujúce ustanovenia článku VII., časť 4. úzko súvisí so samotným predmetom Zmluvy a preto ho nie je možné oddeliť od ostatného obsahu Zmluvy a nie je možné aplikovať § 3 ods.3 zákona.

	Listami zo dňa 26.11.2002 úrad v zmysle § 33 zákona vyzval účastníkov konania, aby sa vyjadrili k podkladu konania, k spôsobu jeho zistenia a navrhli jeho doplnenie.
	Listom zo dňa 29.11.2002, doručeným úradu dňa 04.12.2002 zaslala svoje stanovisko spoločnosť Zoznam, s.r.o.. Vo svojom stanovisku spoločnosť Zoznam, s.r.o. odkazuje na Dodatok č.3 zo dňa 18.12.2000, ktorým bolo zo Zmluvy vypustené znenie ods.4 článku VII. a zmenený obsah ods.5 článku VII.
Ďalej spoločnosť Zoznam, s.r.o. vyslovila názor, že za relevantný trh v danom prípade nemožno považovať len trh, na ktorom sa pri poskytovaní spravodajských informácií a reklamného priestoru spolu s predávaním reklamy v SR pre neurčitý počet prijímateľov zúčastňujú len internetové stránky, ale je potrebné doňho zahrnúť aj iné médiá ako sú televízne a rozhlasové stanice pôsobiace v SR. Podľa názoru spoločnosti Zoznam, s.r.o. sú internetové portály s televíznymi a rozhlasovými stanicami vzájomne zastupiteľné. Úrad v tejto súvislosti poukazuje na vyjadrenie spoločnosti Zoznam, s.r.o. zo dňa 02.08.2002, v ktorom uvádza ako relevantný trh na ktorom pôsobí, trh internetových portálov, poskytujúcich reklamný priestor a predávajúcich reklamu v SR a ako konkurentov na tomto trhu uvádza internetové portály uvedené vo výsledkoch prieskumu realizovaného agentúrou Taylor Nelson Sofres. Taktiež druhý účastník konania agentúra TASR vo svojom stanovisku z 23.07.2002 doručenom úradu dňa 26.07.2002 ako relevantný trh označila trh využívania spravodajských servisov na internete. Z uvedeného vyplýva, že aj agentúra TASR oddeľuje využívanie spravodajských servisov podľa ich formy, teda či tieto spravodajské servisy využívajú printové médiá, televízne alebo rozhlasové stanice, internetové médiá alebo iné subjekty.
Čo sa týka vzájomnej zastupiteľnosti jednotlivých médií poskytujúcich spravodajské informácie konečným spotrebiteľom úrad nezdieľa názor spoločnosti Zoznam, s.r.o. o vzájomnej zastupiteľnosti televíznych a rozhlasových médií s internetovými portálmi. Ako vo svojom stanovisku uvádza sama spoločnosť Zoznam, s.r.o. sú internetové portály z uvedených médií jednoznačne menšinovým médiom, nakoľko prístup na internet má len malá časť obyvateľstva. Ďaleko vyššiu sledovanosť spravodajských informácií majú rozhlasové a televízne médiá. Úrad zastáva názor, že vzhľadom na nízku prístupnosť internetu spôsobenú okrem iného aj vysokými vstupnými nákladmi a pravidelnými poplatkami za jeho využívanie nemôže byť internet pre spotrebiteľov z hľadiska prístupnosti spravodajských informácií rovnocennou náhradou. Z uvedených dôvodov preto možno skonštatovať, že z pohľadu konečného spotrebiteľa nie sú televízne a rozhlasové médiá plne nahraditeľné médiami internetovými.
Veľká časť televíznych a rozhlasových médií má svoje vlastné internetové stránky, kde okrem iného uverejňuje aj spravodajské informácie. Podiel týchto stránok na relevantnom trhu internetových portálov poskytujúcich reklamný priestor a predávajúcich reklamu v SR bol zohľadnený aj pri určovaní podielu spoločnosti Zoznam, s.r.o. na tomto trhu na základe podkladov poskytnutých agentúrou Taylor Nelson Sofres. Z uvedeného vyplýva, že jednotlivé internetové portály môžu byť z hľadiska poskytovania spravodajských informácií vzájomne zastupiteľné s internetovými stránkami televíznych a rozhlasových médií ale výlučne len vo vzťahu k tým spotrebiteľom, ktorí majú prístup na internet.
Agentúra TASR sa k výsledkom šetrenia vyjadrila listom zo dňa 03.12.2002, doručeným dňa 06.12.2002. Vo svojom stanovisku agentúra TASR poukazuje na skutočnosť, že účinnosť predmetnej Zmluvy v pôvodnom znení trvala len krátko a Dodatkom č.3 k tejto Zmluve boli ustanovenia, ktoré by mohli odporovať zákonu zo Zmluvy z vôle zmluvných strán vypustené. Túto skutočnosť úrad pri posudzovaní Zmluvy zohľadnil, ako je uvedené v ďalšej časti tohto rozhodnutia. Úrad nezastáva názor agentúry TASR, že predmetné ustanovenia Zmluvy netvoria jej podstatné náležitosti, nakoľko ako uvádza agentúra TASR, boli uvedené v článku nazvanom Ostatné dojednania a ich znenie neovplyvňovalo realizáciu predmetu plnenia. Skutočnosť, že za neplnenie týchto ustanovení Zmluvy si zmluvné strany nedojednali žiadne sankcie nemá podľa názoru úradu vplyv na protisúťažný charakter týchto ustanovení. Úrad skúmal predmetnú Zmluvu z hľadiska jej dopadu na príslušný relevantný trh a nie z hľadiska možného vzájomného porušenia ustanovení zmluvy zmluvnými stranami.
	V liste zo dňa 26.07.2002 sa agentúra TASR vyjadrila okrem iného aj ku svojej obchodnej politike v oblasti využívania spravodajského servisu na internete. Podľa názoru agentúry TASR je slovenský internetový trh finančne veľmi slabý, nakoľko do tejto oblasti plynie veľmi málo reklamy. Podiel internetu na celkových tržbách agentúry TASR predstavuje len asi 2-3 %. K obchodným zásadám agentúry TASR v tejto oblasti patrí najmä obmedzovanie počtu publikovaných správ v priebehu jedného dňa, časový posun oproti vydaniu správy v TASR, obmedzovanie počtu a veľkosti publikovaných fotografií. Konkurentom agentúry TASR na relevantnom trhu poskytovania spravodajského servisu internetovým portálom je predovšetkým spoločnosť SITA, a.s., so sídlom Mýtna 15, Bratislava, ktorá nemá stanovené také zásady obchodnej politiky v tejto oblasti ako agentúra TASR a v niektorých prípadoch sprístupňuje kompletný servis online ( t.j. v reálnom čase). Podľa názoru agentúry TASR je bežnou praxou renomovaných svetových agentúr, že internetovým portálom sprístupňujú maximálne 20 % celkového počtu správ. Uvedené stanovisko agentúry TASR zobral úrad na vedomie, zastáva ale názor, že uvedené skutočnosti nemajú vplyv na posúdenie Zmluvy z hľadiska jej protisúťažného charakteru.

4. Z á v e r

	Úrad po posúdení vyššie citovaných ustanovení Zmluvy dospel k záveru, že predmetná Zmluva mala za následok v zmysle § 3 ods.1 zákona obmedzovanie súťaže a preto rozhodol tak, ako je uvedené vo výrokovej časti tohto rozhodnutia.
	Podľa § 14 ods.1 zákona č. 188/1994 Z.z. je úrad oprávnený za porušenie povinností podľa tohto zákona uložiť podnikateľovi pokutu podľa závažnosti porušenia až do výšky 10% z obratu za predchádzajúce účtovné obdobie a ak nie je možné vyčísliť obrat, až do výšky 10 miliónov Sk.
	Z predložených podkladov vyplýva, že obrat spoločnosti Zoznam s.r.o. za rok 2001 predstavoval 8 092 tis. Sk a obrat agentúry TASR za rok 2001 predstavoval 76 814 tis. Sk.
	Úrad pri určovaní výšky pokuty zhodnotil všetky nasledujúce skutočnosti.
	Konanie oboch účastníkov spočívajúce v porušovaní ustanovení zákona je ohraničené obdobím od uzatvorenia Zmluvy t.j. od 28.08.2000 do 18.12.2000, kedy bol uzatvorený Dodatok č.3 k Zmluve, ktorým bol z článku VII. Zmluvy vypustený bod.č.4 a znenie bodu č.5 bolo upravené.
	Z uvedeného vyplýva, že účinnosť Zmluvy v znení z 28.08.2000 trvala do 18.12.2000, kedy bol uzatvorený vyššie citovaný dodatok. Obmedzenie súťaže trvalo len krátko a to od 28.08.2000 do 18.12.2000 a nemalo vážnejší dopad na hospodársku súťaž. Účastníci konania sami uzatvorili vyššie citovaný Dodatok č.3, ktorým tieto ustanovenia zo Zmluvy vypustili.
. 	Úrad ďalej konštatuje, že obaja účastníci konania  v priebehu konania s úradom spolupracovali, predkladali načas požadované podklady a informácie a podávali vysvetlenia.
	Úrad pri určovaní výšky pokuty zohľadnil všetky vyššie uvedené skutočnosti a uložil obom účastníkom konania pokutu vo výške, aká je uvedená vo výrokovej časti tohto rozhodnutia.

P o u č e n i e  o  o d v o l a n í :

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok.

								Ing. Ján Šufliarsky
							       riaditeľ odboru dohôd
							       obmedzujúcich súťaž

Rozhodnutie dostane : 

1. Tlačová agentúra Slovenskej republiky - Slovakia
    Pribinova 23
    819 28 Bratislava 111

2. Zoznam, s.r.o.
    Karpatská 8
    811 05 Bratislava